สังคมข่าวหุ้น
*แนวรับ 1,600 จุดแกร่ง
18 พ.ย. 2562

เกียรติก้อง ว่องไวยากร
*แนวรับ 1,600 จุดแกร่ง
*หุ้นไทยยังยืนเหนือ 1,600 จุดได้ แม้ตัวเลขจีดีพีที่สภาพัฒน์ประกาศออกมาไตรมาสที่ 3 โตแค่ 2.4% ก็ตาม ล่าสุดแบงก์ชาติจีนลดดอกเบี้ยลง 0.5% ครั้งแรกในรอบ 4 ปี ทำให้ตลาดหุ้นเซี่ยงไฮ้ และฮั่งเส็ง ปรับตัวขึ้นวานนี้ ส่วนสงครามการค้าระหว่างทรัปม์กับจีนยังต้องลุ้นอีกนิด โอกาสสูงจะตกลงกันได้ แนวรับ 1,600 จุด แนวต้าน 1,615 จุด
*SCB ของเสี่ยอาทิตย์ เร่งหาทางออกให้ PACE ภายในสิ้นเดือนนี้ งานนี้น่าจะวิน–วินกันทั้งคู่ เหมือนกรณีของ SSI ที่คาดว่าจะออกมาในรูปแปลงหนี้เป็นทุน ซึ่งเป็นทางเลือกหนึ่งที่เหมาะสม เพซก็เดินหน้าโครงการต่อได้ ส่วนเอ็นพีแอลของแบงก์ไทยพาณิชย์ก็ไม่พุ่ง ดีต่อกันทั้งสองฝ่าย
*MINT ของวิลเลียม เอ็ลล์วู๊ด ไฮเน็ค ประธานกรรมการ บริษัท ไมเนอร์ อินเตอร์เนชั่นแนล ประกาศเตรียมเข้าลงทุนในบริษัท ชิคเก้น ไทม์ จำกัด ประเทศไทย (ชิคเก้น ไทม์) ซึ่งเป็นบริษัทที่ดำเนินธุรกิจร้านอาหารชื่อดังภายใต้แบรนด์ไก่บอนชอน กว่า 40 สาขาในประเทศไทย 100% ในชิคเก้น ไทม์ ด้วยเงินลงทุนจำนวน 2 พันล้านบาท
*ทริสเรทติ้งจัดอันดับเครดิต บมจ.ลีซ อิท หรือ LIT ของสมพล เอกธีรจิตต์ กรรมการผู้จัดการ องค์กรของ LIT ในระดับน่าลงทุน (INVESTMENT GRADE) ที่ระดับ “BBB-” ด้วยแนวโน้ม “STABLE” หรือ “คงที่” สะท้อนถึงการที่บริษัทมีฐานเงินทุนที่แข็งแกร่ง รวมถึงมีผลประกอบการทางการเงินที่น่าพอใจ และมีแหล่งเงินทุนและสภาพคล่องที่เพียงพอ
*กูรูคาดกันว่า SAWAD ของธิดา แก้วบุตตา จะโชว์กำไรสุทธิไตรมาส 4/2562 เติบโตต่อเนื่อง บริษัทตั้งเป้าการเติบโตของสินเชื่อ 20-25% ในปี 2563 พร้อมขยายสาขาเป็น 4,500 สาขา NIM ปี 2563 ดีขึ้น จากการปรับเปลี่ยนพอร์ตสินเชื่อใหม่ รวมถึงออกหุ้นกู้ใหม่ เพื่อลดต้นทุนทางการเงินลง และผลกระทบจาก TFRS 9 เป็นบวกต่อ SAWAD มากกว่าลบ ราคาเป้าหมาย
*TRUE ราคาเหมาะสม 7.80 บาท ผลประกอบการ Q3 ดีกว่าที่คาดไว้ และยังเตรียมออกและเสนอขายหุ้นกู้บริษัท ทรู มูฟ เอช ยูนิเวอร์แซล คอมมิวนิเคชั่น จำกัด (TUC) ครั้งที่ 4/2562 ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ โดยจะเสนอขายให้แก่ผู้ลงทุนทั่วไป ประมาณกลางเดือนธันวาคม 2562 จำนวน 3 ชุด โดยมีอัตราผลตอบแทนอยู่ระหว่าง 3.50% ถึง 4.80% ต่อปี ก็ถือว่าน่าสนใจ ในช่วงภาวะดอกเบี้ยขาลงเช่นนี้
*AWC ของเสี่ยเจริญ ราคาเริ่มขยับต่อเนื่อง หลังจากขาใหญ่เข้าช้อป งวดหน้ามีลุ้นเข้าเอ็มเอฟซีไอ ส่วนพี/อีจะทยอยลดลง กำไรไตรมาส 3 ก็ออกมาดี เพิ่มขึ้น 610% โครงการใหม่ออกมาอีกเพียบ โบรกฯ ส่วนใหญ่ประเมินมูลค่าไว้เกิน 6 บาท
*TTCL ของฮิโรโนบุ อิริยา ประธานกรรมการ บริษัท ทีทีซีแอล แม้ไตรมาสที่ 3 จะพลิกเป็นขาดทุน แต่ไตรมาสที่ 4 มีลุ้นต่อ และให้จับตามาตรฐานบัญชี TAS32 ปลาย พ.ย.นี้ หากเลื่อนไปอีก 3 ปี ก็จะส่งผลดีต่อหุ้นตัวนี้ และกลุ่มที่ออกหุ้นกู้ชั่วนิรันดร์
*GULF ของสารัชถ์ รัตนาวะดี ประธานเจ้าหน้าที่บริหาร กัลฟ์ เอ็นเนอร์จี ดีเวลลอปเมนท์ ลงนามสัญญาเงินกู้ 4.1 หมื่นล้านบาท จากสถาบันการเงินทั้งในและต่างประเทศ รวม 16 แห่ง ทั้งแบงก์กรุงเทพ กสิกรไทย ไทยพาณิชย์ กรุงไทย ลงทุนโครงการโรงไฟฟ้า กัลฟ์ ปลวกแดง หรือ GPD ขนาด 2,650 MW
*ล่าสุด JKN ของเจ๊แอน จักรพงษ์ จักราจุฑาธิบดิ์ ประธานเจ้าหน้าที่บริหาร บมจ.เจเคเอ็น โกลบอล มีเดีย ปรับโครงสร้างบริหารพอร์ตรายได้ในประเทศ ต่างประเทศ และรายได้จากการขายสื่อ หวังเติบโตระยะยาว ล่าสุดออกหุ้นกู้แปลงสภาพ (Convertible Bond) อายุ 5 ปี อัตราดอกเบี้ย 3% ต่อปี มูลค่า 1,200 ล้านบาท ให้แก่กองทุน North Haven Thai Private Equity (NHTPE) ในกลุ่ม Morgan Stanley บริษัทยักษ์ใหญ่ด้านบริการทางการเงินระดับโลก ช่วยลดต้นทุนทางการเงิน กำหนดใช้สิทธิแปลงสภาพเป็นทุนในราคา 8 บาทต่อหุ้น